Etenkin Helsingissä on paljon aloja, joissa ei ole enää varsinaista työpäivää, vaan siirtyminen mielekkäästä heräämisestä mielekkään somettamisen kautta mielekkääseen työhön, joka ei paljon eroa mielekkäästä nukkumisesta, kirjoittaa Jyrki Lehtola kolumnissaan.

Seuraavassa lyhyt työn historia:

Aluksi tehtiin työtä, liikaa työtä, ja kuoltiin nuorina.

Lopuksi tehtiin työtä, jossa pohdittiin, miten muiden pitäisi tehdä työtä. Sitä työtä tehtyään työläinen linkkasi työtä pohdiskelevaan blogiinsa ja twiittasi, että nyt olisi kiva rentoutua katselemalla kissavideoita.

Ministeri Sanna Marin harrasti Sdp:n idealistijuhlissa idealismia pohdiskelemalla muuttuvaa työelämää, minkä seurauksena kaikki huusivat Marinille kannattavuusvajeesta, kilpailukyvystä ja muista aikuisasioista. Sen jälkeen toiset huusivat ensimmäisille, että ilman idealismia oltaisiin luolissa vieläkin ja siltähän se kuulosti, kun yhdestä luolasta huudeltiin toiseen eikä ääni kulkenut.

Kun asiat eivät ole helppoja, tulee yllätyksenä, että ne ovat vaikeita. Marinin ehdotusta käänneltiin joka puolelta, ja siihen raahattiin mukaan lapset, vanhukset, maahanmuuttajat, ilmasto ja maapallon kuolema.

Työkeskustelun ollessa kiivaimmillaan näkyi, että etenkin Helsingissä on paljon aloja, joissa ei ole enää varsinaista työpäivää, vaan siirtyminen mielekkäästä heräämisestä mielekkään somettamisen kautta mielekkääseen työhön, joka ei paljon eroa mielekkäästä nukkumisesta.

Eräs uuden työn sankareista on Suvi Auvinen, joka on ammattivegaani, ammattiaktivisti ja ammattianarkisti. Auvinen on palkattu kokoomuksen entisen puoluesihteerin Taru Tujusen johtamaan strategiseen viestintätoimistoon Ellun Kanoihin olemaan sillä lailla kärkäs kuin tällä hetkellä tulee olla.

Ellun Kanat on viestintätoimisto, joka ymmärsi ajoissa muuttaa moniarvoisuuden, vastuullisuuden ja muutoksen monomaanisen korostamisen omaksi talouskasvukseen. Ellun Kanojen asiakkaita ovat olleet mm. Cisco Suomi, Suomen varustamot, McDonald’s, Veikkaus sekä liuta asiakkaita, joista ei liikesalaisuuksien takia kerrota.

” Kun asiat eivät ole helppoja, tulee yllätyksenä, että ne ovat vaikeita.

Ellun Kanojen työntekijä Suvi Auvinen kirjoittaa Ellun Kanojen nettisivuilla, että hän tekee parasta työtä, ”mitä enemmän saan tilaa ajattelulle, mitä enemmän aikaa tehdä elämälläni mitä haluan, mitä enemmän vapautta nauttia siitä hyvästä, mitä minulle on kertynyt”. Niin hassusti kävi tuossakin, että vaikka Auvisen piti pohdiskella työn tulevaisuutta, Auvinen tuli kirjoittaneeksi rakkauskirjeen omille valinnoilleen maailmassa, jossa muita ei ole, ja jos on, niistä on lähinnä haittaa.

Auvinen ehdottaa työn uudeksi kriteeriksi merkityksellisyyttä. Merkityksellistä Auviselle on työ, joka ei tuhoa ilmastoa ja siksi ”kaikenlaisen turhan paskan valmistus ja markkinointi pitäisi lopettaa heti”.

Niinpä! Ja kun miettii, mitä on ”kaikenlainen turha paska”, sitä ei ole strateginen viestintätoimisto, joka toi maailmaan mm. ”yrityskulttuurin tahtotilan määrittelyn” sekä ”työntekijälähettilyysohjelman kickoffin”.

Kirjoittaja on kirjailija ja käsikirjoittaja.